Rejissor Sanjar Matkarimov ilk marta Ruxshona bilan ajrashishiga nima sabab bo‘lgani haqida gapirdi (video)

Xonanda Ruxshona 2021-yilning oktabr oyida turmush o‘rtog‘i, rejissor Sanjar Matkarimov bilan ajrashganini ma’lum qildi. Shundan so‘ng u Sanjar Matkarimov rejissorligidagi “Bola tilidan” ko‘rsatuvi boshlovchiligidan ham ketdi. Ko‘p o‘tmay ko‘rsatuvni aktrisa Aziza Yoqubova olib bora boshladi. Bu orada Azizaning Ruxshona va Sanjar Matkarimov ajrashishiga sababchi ekani haqidagi mish-mishlar tarqaldi. Blogerlardan biri aslida Azizaga tegishli bo‘lmagan audioni tarqatib, Aziza Yoqubova Ruxshonaning oilasini buzgani haqida xabar tarqatdi. Aziza Yoqubova ushbu gap-so‘zlarga nuqta qo‘yish maqsadida blogerni izlab topdi va uni ommaviy tarzda kechirim so‘rashga majbur qildi.
Ushbu videoda rejissor Sanjar Matkarimovning tushuntirish xati ham keltiriladi. Unda rejissorning Ruxshona bilan ajrashishiga nima sabab bo‘lgani haqida so‘z boradi.
“Men Matkarimov Sanjar yuqoridagi manzilda yashayman. 1994-yilda tug‘ilgan Matkarimova Ruxshona bilan 7 yil birga turmushda yashadik. Hozirda ajrashish sud jarayonidamiz. 2021-yilning 6-sentabridan birga yashamayapmiz. Sababi men sobiq xotinimning qing‘ir ishlaridan voqif bo‘ldim va u bilan qat’iy ajrashishga qaror qildim. Uni shu zahoti, ‘Bola tilidan’ ko‘rsatuvidan ham haydadim. Oradan bir oy vaqt o‘tib, ko‘rsatuvimni tiklash uchun yangi boshlovchi tanlash maqsadida kasting e’lon qildim. Izlanishlardan so‘ng tanlovim aktrisa Aziza Yoqubovaga tushdi. Yordamchim Nodir Yo‘lchiyevga aktrisaning kontaktini topishni buyurdim. Topilgach, o‘zim telefon qildim. Avvaliga Aziza rad qildi. Men vaziyatni to‘liq tushuntirganimdan keyin Aziza shaxsan Ruxshonadan ruxsat so‘radi. Biz birga ishlashga qaror qildik. Aniq kuni yodimda yo‘q. Taxminan, oktabr oxirlarida biz to‘plandik va ‘Bola tilidan’ ko‘rsatuvini tikladik”, — deyiladi tushuntirish xatida.

Sanjar Matkarimov va Ruxshonaning yetti yillik turmushidan ikki — bir o‘g‘il va qiz farzandlari bor.
 Ruxshona, Kamila Gimandinova va o‘zbek shou-biznesining oilasi ajrim yoqasida turgan boshqa vakillari